**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 506.telpa, plkst.14:00

Rīgā, 2017. gada 21.septembrī Nr.12

Sēdi vada: **Gints Miķelsons** – Latvijas Būvniecības padomes priekšsēdētājs

Sēdē piedalās: **Baiba Fromane; Leonīds Jākobsons; Vija Gēme; Normunds Grinbergs; Ināra Laube; Jānis Rāzna; Elīna Rožulapa; Mārtiņš Straume; Roberts Vecums –Veco;** aizvieto: **Monta Berga** (LCB pilnv.); **Olga Geitus-Eitvina** (EM); **Margarita Gorškova** (LPS); **Jānis Libkovskis** (LTRK); **Guntars Maļina** (LIKA).

Uzaicinātie: **Svetlana Mjakuškina** – Būvniecības valsts kontroles biroja direktore;

**Ēriks Eglītis** - BVKB, Būvniecības informācijas sistēmu nodaļas, projekta vadītājs;

**Reinis Dzelzkalējs** - Finanšu ministrijas ES fondu uzraudzības departamenta vecākais eksperts;

**Gundega Fokina** - Centrālās finanšu un līgumu aģentūras Infrastruktūras attīstības departamenta Teritoriju infrastruktūras attīstības projektu nodaļas vadītāja vietniece;

**Dainis Ģēģeris** - Latvijas siltuma, gāzes un ūdens tehnoloģijas inženieru savienības Sertificēšanas centra vadītājs;

**Aigars Paegle** - Latvijas Būvuzņēmēju partnerība;

**Angelika Bondare** - Latvijas hidromelorācijas būvnieku asociācija.

Ētikas komisija: **Valdis Birkavs** – Latvijas Būvuzņēmumu partnerība;

**Guntis Līcītis -** Latvijas Būvinženieru savienība;

**Oļģerts Nikodemus -** Latvijas Universitātes senators, Ģeogrāfijas un Zemes zinātņu fakultātes Lietišķās vides zinātnes katedras Vides zinātnes nodaļas vadītājs;

**Māris Paiders -** SIA „STRABAG” valdes priekšsēdētājs;

**Visvaldis Sarma -** SIA “SARMA & NORDE Arhitekti” valdes priekšsēdētājs.

Sēdē nepiedalās: Andris Bērziņš (LCB); Kaspars Bondars; Andris Božē (LTRK); Pēteris Dzirkals; Līga Gaile; Juris Mellēns; Annija Novikova; Jurijs Strods (LPS); Edmunds Valantis (EM); Oskars Zivtiņš (LIKA).

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Par progresu Eiropas Savienības fondu 2014.-2020.gadam finansēto programmu apguvē būvniecības sektorā un aktuālākā informācija par investīciju plūsmu būvniecības projektiem.
2. Būvniecības valsts kontroles biroja informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem. (BVKB)
3. Ētikas komisijas locekļu un komisijas priekšsēdētāja vēlēšanas.
4. Citi jautājumi.

4.1. Ekonomikas ministrijas informācija par tuvākajiem plāniem 2017.gadam normatīvā regulējuma pilnveidošanā

4.2. Būvkomersantu nodeva

4.3. Informācija par plānotajiem pasākumiem.

4.4. Nākamās sēdes laiks un darba kārtība.

Sēdi sāk 14:02

**Protokolā lietotie saīsinājumi**

BIS – Būvniecības Informācijas sistēma

BVKB - Būvniecības valsts kontroles birojs

CFLA – Centrālā finanšu un līgumu aģentūra

EM – Ekonomikas ministrija

MK – Ministru kabinets

VARAM – Vides aizsardzības un reģionālās attīstības ministrija

**1.§**

**Par progresu Eiropas Savienības fondu 2014.-2020.gadam finansēto programmu apguvē būvniecības sektorā un aktuālākā informācija par investīciju plūsmu būvniecības projektiem.**

----------------------------------------------------------------------------------------------

**Ziņo:** R.Dzelzkalējs, G.Fokina

Informē par 2014-2020 ES fondu investīciju progresu (prezentācija pielikumā)

* Ir bijis liels progress ar normatīvās bāzes sakārtošanu, kas ir primārais lai projektus varētu iesniegt un ieviest. Kopumā ir atlikuši 200 milj. EUR, no kuriem būvniecība aptuveni 70 milj. EUR, kas paredzēti nākamajām kārtām;
* Projektu iesniegumu ir daudz, bet tie ir zemas kvalitātes, tas ietekmē veiktos maksājumus. Šogad ir zaudēti daudz plānoto maksājumu. 2017.gada maksājumu plānu izpildē pēc pirmā pusgada sākusies negatīva tendence un plānotais kāpums netiks īstenots.
* Projekti tiek iesniegti ar kavējumiem, vai netiek iesniegti vispār.
* Finansējuma saņēmējiem problēmas ar iepirkumiem, izmaksas ir sadārdzinājušies

- 2017.gada projektu iesniegumu plāna izpilde ir ierobežota. Pieaugošs savlaicīgi neiesniegto projektu skaits, tendence - atkārtotiem termiņu kavējumiem.

**-** Budžeta izdevumu ikgadējā indikatīvā prognoze projektiem – nemainīga, tā nav tik optimistisks kā finansējuma saņēmēju prognozes.

- Prognozētais publisko būvdarbu apjoms 2018.gadam, par kuriem šobrīd noslēgti līgumi ar CFLA vai projekti ir apstiprināti, var pieaugt pusotru reizi, pret šobrīd norādīto.

Atbildes uz padomi interesējušiem jautājumiem:

Pastāv iespēja, ka būs vidusposma izvērtēšana. Nauda, kas paredzēta būvniecībai, arī paliks būvniecībā. Piem. riska zona varētu būt izglītības iestādes, kur ņemot vērā to, ka notiek izglītības sistēmas reforma, finansējuma apguve varētu aizkavēties un tikt pārdalīta.

Padome vēlas zināt vai Finanšu ministrija, redzot tendences, ka būvdarbu izmaksas pieaug, plānojusi sistēmā, kaut ko mainīt, jo šāda tendence var novest pie tā, ka daudzus projektus nevarēs realizēt.

Neraugoties uz pieaugošo būvniecības apjomu un izmaksu pieaugumu, šobrīd Finanšu ministrija neplāno sistēmiski kaut ko mainīt. Skatīsies katru projektu atsevišķi un meklēs iespēju finansējumam, līdzīgi, kā iepriekšējā fondu apguves periodā.

Padome ierosina ar pārdalīto finansējumu veidot rezerves fondu, no kura varētu finansēt šādus projektus.

Galvenie iemesli kāpēc kavējas projektu iesniegumi:

* Ir prasība iesniegt projektu diezgan augstā gatavības stadijā, tiek pieprasīti būvniecības ieceres dokumenti. Pasūtītājiem nav skaidrs kādi būvniecības ieceres dokumenti jāiesniedz, tāpēc nepieciešams plašāks skaidrojošais darbs būvvaldēs;
* Nekvalitatīvi energoaudita pārskati, pamatdati neatbilstoši;
* Tiek norādīts ilgs saskaņošanā laiks institūcijās, kas izsniedz noteikumus, saskaņo būvprojektus utt.
* Būvnieki atsakās no noslēgtajiem līgumiem, jo būvniecības izmaksas ir augušas.

CFLA katram specifiskajam atbalsta mērķim rīko seminārus un skaidro nosacījumus.

**Nolemj:** Pieņemt informāciju zināšanai.

**2.§**

**Informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem.**

----------------------------------------------------------------------------------------------

**Ziņo:** Ē.Eglītis

Informē par aktuālo situāciju BIS pilnveidošanā augustā/septembrī

* Turpina pieaugt būvniecības lietu skaits, kā arī lietotāju skaits.
* Aktīvāk notiek darbs pie Pieteikumiem (kopā: 7806, 2017.gadā: 576, atrisinātie: 329)
* Procesā ir BIS lietošanas noteikumi;
* Attiecībā uz projektu
* MK rīkojums apstiprināts
* dokumenti iesniegti CFLA un izsūtīta informācija būvniecības padomei:
* Notikušas 2-as BIS Konsultatīvās padomes normatīvo aktu darba grupas sanāksmes, nākotnē būs pietiekami daudz normatīvo aktu, kas būs jāgroza, lai darbības sistēmā būtu leģitīmas;
* BIS uzturēšanas un pilnveidošanas iepirkuma piedāvājuma vērtēšana pabeigta par 95%;

Plāni 2017.gada septembrim/oktobrim

* Dokumentu virzība CFLA: statusa pārbaudes, iespējamie labojumi, papildinājumi;
* Lēmuma paziņošana, līguma slēgšana par BIS uzturēšanu un pilnveidošanu. Pēc līguma noslēgšanas plānots sasaukt konsultatīvo padomi un iepazīstināt ar piegādātāju.
* Detalizācijas pakāpes izstrāde, tiks veidoti “lietotājstāsti” – varēs vērtēt vai sistēma būs draudzīga lietotājam.

**E.Rožulapa** vērš uzmanību uz to, ka BIS atverot informāciju par uzņēmumu parādās uzraksts “būvuzņēmums”, tāpēc ierosina BIS uzturēšanas līguma ietvaros: nomainīt to pret uzrakstu “uzņēmums”, jo ne visi uzņēmumi ir būvuzņēmumi.

**Nolemj:** Pieņemt informāciju zināšanai.

**3.§**

**Ētikas komisijas locekļu un komisijas priekšsēdētāja vēlēšanas**

----------------------------------------------------------------------------------------------

|  |
| --- |
| **Ziņo:** I.Rostoka |

Darbam Būvniecības nozares Ētikas komisijā, pēc Rīgas Tehniskās universitātes, Latvijas Universitātes un Latvijas Būvniecības padomes locekļu rekomendācijas ir izvirzīti septiņi kandidāti**:**

1. Latvijas Būvuzņēmēju partnerība izvirza savu Goda prezidentu **Valdi Birkavu;**
2. Rīgas Tehniskā universitāte izvirza Būvniecības inženierzinātņu fakultātes vadošo pētnieku **Kasparu Bondaru**;
3. Latvijas siltuma, gāzes un ūdens tehnoloģijas inženieru savienība izvirza valdes locekli, diplomētu un sertificētu inženieri **Aivaru Brambi (**SIA “Aqua-Brambis” vadītāju);
4. Latvijas Būvinženieru savienība izvirza Būvniecības speciālistu sertificēšanas institūcijas ekspertu ar lielu pieredzi būvspeciālistu ētikas izvērtēšanā - **Gunti Līcīti;**
5. Latvijas Universitāte izvirza Ģeogrāfijas un Zemes zinātņu fakultātes Lietišķās vides zinātnes katedras Vides zinātnes nodaļas vadītāju **Oļģertu Nikodemusu;**
6. Biedrība „Latvijas ceļu būvētājs” izvirza padomnieku,satiksmes ceļu inženieris, SIA „STRABAG” valdes priekšsēdētāju **Māri Paideru;**
7. Latvijas Arhitektu savienība izvirza arhitektu, SIA “SARMA & NORDE Arhitekti” valdes priekšsēdētāju **Visvaldi Sarmu.**

Ņemot vērā to, ka Ētikas komisijā ir 5 pastāvīgie komisijas locekļi un 2 nepastāvīgie komisijas locekļi, kas pienākumus pilda gadījumos, kad kāds no pastāvīgajiem komisijas locekļiem ir ilgstošā prombūtnē vai nespēj veikt pienākumus interešu konflikta gadījumā, padome vienojas par visiem izvirzītajiem kandidātiem balsot kopumā, izvēli atstājot komisijas locekļu ziņā.

**Latvijas Būvniecības padomes** 12 locekļi (tajā skaitā 2 ar pilnvarojumu) un padomē pārstāvēto organizāciju 2 pārstāvji ar balsojumu - “vienbalsīgi” nevienam nebalsojot “pret” vai “atturoties”  **ievēlēja visus izvirzītos Ētikas komisijas locekļus uz 3 gadiem ar tiesībām tikt ievēlētiem atkārtoti.**

Ētikas komisijas uzdevums ir izskatīt Latvijas Būvniecības nozares Ētikas kodeksā noteikto ētikas pamatprincipu iespējamos pārkāpumus.

Pēc ievēlēšanas komisijas locekļi devās uz pirmo sanāksmi, kur **par** **Ētikas komisijas priekšsēdētāju tika ievēlēts** Latvijas Universitātes izvirzītais pārstāvis **Oļģerts Nikodemus,** par pastāvīgajiem locekļiem: Valdis Birkavs, Guntis Līcītis, Māris Paiders un Visvaldis Sarma, par nepastāvīgajiem locekļiem Kaspars Bondars un Aivars Brambis.

**Komisija** :

* **izvērtēs ētikas normu pārkāpumus, kas noteikti Ētikas kodeksā, par jebkuru būvniecības nozares personu - gan juridisko, gan fizisko, neatkarīgi no tā, vai konkrēta persona ir vai nav kādas biedrības biedrs un neatkarīgi no tā, vai pievienojusies Ētikas kodeksam;**
* komisija neskatīs jautājumus, kas skar profesionālo organizāciju kompetencē esošus ētikas normu pārkāpumus;
* neskatīt juridiskos jautājumus, kur konfliktu nepieciešams risināt tiesiskā ceļā.

**Nolemj**: 1. Ētikas komisijas sekretariāta funkcijas pildīs Latvijas Būvniecības padomes sekretariāts.

2. Tikties ar Ētikas komisijas priekšsēdētāju Olģertu Nikodemusu, lai vienotos par padomes un Ētikas komisijas sadarbības modeli.

3. Informāciju par Ētikas komisijas izveidošanu publicēt EM un padomē pārstāvēto institūciju mājas lapās.

**4.§**

**Citi jautājumi**

---------------------------------------------------------------------------------------------

**Ziņo:** G.Miķelsons

**4.1. Ekonomikas ministrijas informācija par tuvākajiem plāniem 2017.gadam, normatīvā regulējuma pilnveidošanā**

Prioritārie pasākumi

1. Grozījumi *Būvniecības likumā:* atbildības sadalījums, pašvaldības un BVKB kompetences precizēšana, kopā ar apdrošināšanas modeļa izstrādi. Darba grupā šobrīd neliela pauze. Izstrādāts atbildības sadalījums, bet virzība apstājusies pie apdrošināšanas. Apdrošinātāji iesūtījuši piedāvājumu, kas uzliek dubultu apdrošināšanu un nedod nekādu efektu būvniecības nozarei. Nav saņemta informācija par to, cik varētu maksāt visa projekta apdrošināšana.

Ir jāpieņem lēmums, vai turpināt virzīt likuma projektu bez apdrošināšanas vai nē.

**B.Fromane** pauž viedokli, ka nav iespējams panākt vienotu konsensu darba grupā. Ja būs politiska vienošanās Saeimā, par to, ka pasūtītājs ir tas, kas atbild par būvniecības projektu kopumā, pasūtītājs, tad varēs vērsties tiesā regresā pret pārējiem būvniecības dalībniekiem. Aprosināšanas instrumenti nav jārada valstij. Kad tiks izstrādātas prasības apdrošināšanai, piedāvājums no apdrošinātāju puses parādīsies, ir nepieciešams definēt kāds ir polises segums, kam obligāti ir jābūt polisē.

1. Tipveida līgumi. EM intensīvi strādā, kad tiks pabeigts līguma projekts, tad tiks sasaukta darba grupas sēde, tas varētu būt oktobra vidus.
2. Elektroniskā darba laika uzskaite. MK nolemts, ka deleģēšanas līgumu, par vienotās datu bāzes uzturēšanu slēdz EM. Jāizstrādā MK noteikumi par datu apmaiņu starp sistēmām un tehniskās prasībām sistēmām. Termiņš šā gada 30. oktobris, kas iespējams tiks pagarināts. Ārpus likuma ietvara, nekas nemainīsies. MK nolēmis, ka datu bāzes turētājs būs Latvijas Būvuzņēmēju partnerība. Uzsākts darbs pie deleģēšanas līguma, kuru paredzēts slēgt uz laiku līdz 3 gadiem, atbilstoši *Valsts pārvaldes iekārtas likumā* noteiktajam.

## Likumprojekts par obligāto elektroniskās darba laika uzskaites sistēmu (EDLUS) būvniecībā ir izstrādāts un tuvākajā laikā tiks izsūtīti visiem. Ir saglabāts sods par sistēmas neieviešanu, arī paredzot sodu par to, ka sistēma nedarbojas.

Saņemts priekšlikumus no nozares, ģenerālvienošanās noslēgšanai. Izveidojusies sadarbība ar premjera biroju, ministrija turpina strādāt pie būvniecības procesa uzlabošanas. Ir panākta vienošanās par visu datu apkopošanu BIS, VZD ir piekritusi sniegt datus.

**Nolemj:** Pieņemt informāciju zināšanai

**4.2. Būvkomersantu nodeva**

Pēc nozares vēstules saņemšanas, kurā nozare kategoriski nepiekrita nodevas palielināšanai, tika atlika “Grozījumi Ministru kabineta 2014.gada 25.februāra noteikumos Nr.116 "Būvkomersantu reģistrācijas noteikumi"" izskatīšana MK.

Ministrs bija ticies ar vēstules parakstītājiem. Ņemot vērā to, ka nav laika, lai konceptuāli izmainītu noteikumus, ministrija piedāvājusi alternatīvu risinājumu, analizējot no VID saņemot informāciju. Veiktie grozījumi paredz nepalielināt nodevu, bet palielināt maksātāju skaitu. Būvkomersantu reģistrā reģistrēt visus, kas veic būvdarbus atbilstoši NACE 2 , F sadaļas “Būvniecība” kodiem vēl piedevām arhitektūru.

Ir veikti aprēķini. VID reģistrēti aptuveni 10 300 uzņēmumi, bet Būvkomersantu reģistrā pāri par 5 tūkstošiem būvkomersantu. Ministrs ir akceptējis šādu risinājumu un nozares pārstāvji, kas tikās ar ministru to atbalstīja. Šādā veidā var sasniegt plānotos finanšu rādītājus.

Paplašinot loku uz 2018.gadu FM papildus nozarei apropriācijai piešķirs 300 tūkst. EUR. Nodevas apmērs paliek tāds pats, bet aprēķinot to par pamatu tiek ņemts uzņēmuma NETO apgrozījumu, ejot prom no apgrozījuma “pašu spēkiem”. Veicot šos grozījumus un papildus iegūst 300 tūkst. EUR, nepalielinot nodevas apmēru Būvkomersantu reģistrā reģistrētajiem uzņēmumiem.

Lielākajai daļai uzņēmumu izmaksas nemainīsies, jo NETO apgrozījums daudziem ievērojami neatšķiras no apgrozījuma “pašu spēkiem”, tomēr ir daži ražošanas uzņēmumi, kuri ar NETO apgrozījumu būvniecībā, ir vienā maksājumu grupā, bet uzrādot NETO apgrozījumu uzņēmumā - citā. Šis jautājums tiks risināts strādājot pie 2019.gada budžeta.

Ja līdz 2018.gada 1.jūnijam nodevas ieņēmumi pārsniegs plānotos, tad 2019. gadā atbilstoši prognozei nodeva tiks samazināta

Lai motivētu uzņēmumus reģistrēties Būvkomersantu reģistrā, *Būvniecības likumā* tiks noteikts, ka par būvdarbu veikšanu nereģistrējoties ir administratīvā atbildība

**LAS** ir iebildumi par nodevas apjomu un atlaižu sistēmu. Vēl joprojām nav skaidrības par to, kā ienākumi no nodevas tiks ieguldīts nozares attīstībā, uzskata, ka jābūt plāniem, kas tiks finansēts.

**N.Grinbergs** iebilst, ka nav atrisināts pamatjautājums par to, ka nodeva tiek izlietota valsts funkcijas finansēšanai, tas ir BVKB finansēšanai.

**B.Fromane –** atbalsta EM piedāvāto risinājumu būvkomersantu nodevas maksāšanai, visu būvkomersantu iekļaušanai un maksāšanu atkarībā no apgrozījuma. Uzskata, ka ir pareizi izdalīt ārā ražošanas uzņēmumus. Ierosina, ja ir bijis solījums par nodevas izlietojuma skaņošanu ar Latvijas Būvniecības padomi**,** tad to vajadzētu akceptēt MK normatīvajā regulējumā.

Padome nepiekrīt būvkomersantu nodevas aprēķināšanas kārtībai, bet ņemot vērā to, ka būtisku konceptuālu iebildumu pret ministrijas piedāvāto variantu padomei nav, tad padome nedeleģēs pārstāvi dalībai MK sēdē.

**O.Geituss\_Eitvina** informē, ka nodeva tiks izlietojama tikai nozares attīstībai un tiem pasākumiem, kas ir paredzēti stratēģijā.

Padome diskutē par nodevas izlietojumu un iespēju padomei lemt par tās izlietojumu no 2018.gada budžeta.

**Nolemj**: 1. Pieņemt informāciju zināšanai.

**2**. Pieņemt zināšanai, ka  Latvijas Arhitektu savienība savā vārdā uzturēs iebildumus.

   3. Ekonomikas ministrijai, strādājot pie 2019.gada budžeta, pārskatīt būvkomersantu nodevas aprēķināšanas kārtību tiem uzņēmumiem, kam NETO apgrozījums būtiski atšķiras no apgrozījuma būvniecībā.

**4.3 . Informācija par plānotajiem pasākumiem**.

**Latvijas Būvuzņēmumu partnerība:**

1. Uzsāk konferenču ciklu reģionos par saimnieciski izdevīgiem iepirkumiem un godīgu konkurenci būvniecībā. Pirmā konference notiks Valmierā, 2017.gada 22.septembrī. Turpmākajos mēnešos līdzīgas konferences plānotas arī Liepājā (27.oktobrī), Jelgavā (24.novembrī) un Rēzeknē (8.decembrī).
2. Ir sagatavots projekts par Projektēt un būvēt (Design and Build) apvienotajiem iepirkumiem un tuvākajā laikā tiks visiem padomes locekļiem elektroniski izsūtīs. Priekšlikumus un iebildumus sūtīt partnerībai.
3. Tiksies ar VID vadību, lai runātu par Elektroniskā darba laika uzskaiti un sodu, par sistēmas neieviešanu, piemērošanas atlikšanu, kā arī par ieviešanas gaitā iespējamiem riskiem un problēmām (ieviešanas termiņš 2017.gada 1.oktobris).

**Latvijas Arhitektu savienība**

1. Viena no prioritātēm MK noteikumi “Būvprojekta saturs un noformēšana”;
2. Drīzumā būs attālināto semināru iespēja. Lielākā daļa LAS rīkoto semināru būs iespēja skatīties digitāli, par samaksu. Vienlaikus būs apvienoti ar kontroljautājumiem, kas dos iespēju semināru ieskaitīt.

**Latvijas amatniecības kamera**

Oktobra beigās uzsāks amata meistaru apmācību kursus, 9.oktobrī sāksies pieteikšanās.

**Latvijas inženierkonsultantu asociācijas** pārstāvji oktobrī plāno piedalīties FIDIC starptautiskajā konferencē Džakartā, Indonēzijā.

**LSGUTIS**

1. Pievēršas speciālistu atgriešanai darba tirgū. No 150, pēdējos gados beigušajiem absolventiem, nozarē strādā tikai 25. Tiek gatavoti uzaicinājumi, lai atgrieztu nozarē speciālistus.
2. LSGUTIS turpina neatkarīgo energoaudotoru sertifikāciju, bet nav atrisināta problēma ar neatkarīgo energoauditoru uzraudzību, nav finansējums, nav deleģējuma līguma.

**Būvmateriālu ražotāju asociācija**

Šā gada 8.oktobrī notiks Valdes sēde, kurā runās:

1. par problēmām ar tērauda stiegrojumu;

2. par Latvijas Bankas pētījumu par energosituācijas attīstību Latvijā, kur asociācija nepiekrīt Latvijas Bankas pozīcijai;

3. par izglītības problēmām. Problēmas ar speciālistiem, kas varētu strādāt būvmateriālu ražošanā tuvākajos gados, tāpēc ir izstrādājuši savu izglītības koncepciju;

4. par pasīvās ēkām - meklēt risinājumus apvienojoties ražotājiem kopā ar būvniekiem.

**Latvijas būvinženieru savienība**

1. Visus pēdējos piecos gados beigušos inženierus un būvspeciālistus (RTU, LLU, RCK) aicina uz apmācību kursiem, lai ātrāk varētu iekļauties darba tirgū un samazinātu sertificēto speciālistu deficītu.
2. Jāsāk pārbaudīt 11 objekti, kas saistīti ar Rīgas ielām un citiem ceļiem.
3. LBS ir oficiālais pārstāvis ES būvinženieru padomē, no 3.oktobra notiek asamblejas tikšanās un 5.oktobris ir Būvinženieru diena. Nākamais 2018.gads tiks pasludināts par būvinženieru gadu

**Ilgtspējīgas būvniecības padome**

1. Vakarā notiks konkursa “Ilgtspējīgākā ēka un projekts 2017” noslēgums;

2. 26.oktobrī seminārs par Pasīvajām ēkas un jaunākajām tehnoloģijām (Kanādas pieredze)

3. Novembrī IBP kopā ar VARAM plāno apmācību un semināru ciklu pašvaldībās par vadlīnijām un pasaules praksi zaļajiem iepirkumiem.

**4.4. Nākamās sēdes laiks un darba kārtība.**

**Nolemj: 1.** Nākamo Latvijas būvniecības padomes sēdi sasaukt 2017.gada 17.oktobrī, plkst.14:00;

**2.** Sēdes darba kārtībā iekļaut jautājumu par BVKB galvenajām prioritātēm un tuvākajiem plāniem.

**3.** Padomes locekļiem iesniegt priekšlikumus nākamās sēdes Darba kārtībai.

Sēdi slēdz 16:04

Padomes priekšsēdētājs G.Miķelsons

Protokolēja I.Rostoka